**Selitysvideo** on video, johon tiivistetään jokin asia mahdollisimman ymmärrettävään ja sisäistettävään muotoon. Selitysvideoita tehdään monilla erilaisilla videokerronnan keinoilla, kuten animaationa, 3D-grafiikkaa hyödyntävänä animaationa, liikegrafiikkana, digitaalisena videokuvana tai piirrosanimaationa. 

Selitysvideota, jossa kerronnan keinona käytetään pääasiassa valkotaululle piirtämistä kutsutaan piirrosvideoksi.

Soveltaminen
------------

Selitysvideoita käytetään moniin eri tarkoituksiin. Niitä hyödynnetään mm. tuotteiden ja palveluiden esittelemisessä, digitaalisessa markkinoinnissa, televisiomainonnassa, julkisessa viestinnässä, tieteen popularisoinnissa, henkilöstön kouluttamisessa, muutosviestinnässä ja strategiaviestinnässä. Usein selitysvideot julkaistaan internetin videopalveluissa, kuten YouTubessa ja Vimeossa.

Selitysvideoita käyttävät yritykset, yhdistykset ja julkishallinto sekä koulutuslaitokset.

### Selitysvideoiden käyttö yrityksissä

Yritykset käyttävät selitysvideoita yleisesti tuotteiden ja palveluiden esittelyssä, kuten Wärtsilän selitysvideolla tai Lounea Oy:n selitysvideolla. Myös selitysvideona toteutettu yritysesittely on yleinen käyttötapa. Lisäksi selitysvideoita käytetään yrityksen strategia- ja arvoviestinnässä, kuten PEAB vuoden 2017 strategiastaan. Myös teknologiaa käsittelevät selitysvideot ovat tavallisia, kuten esimerkiksi KPA Unicon Oy:n selitysvideoissa. Lisäksi yritysten sisäinen viestintä on yksi selitysvideoiden käyttökohteista, joka ei näy yrityksen julkisesta viestinnästä.

### Selitysvideoiden käyttö julkishallinnossa

Julkishallinnossa hyödynnetään selitysvideoita kaikilla tasoilla ylimmästä valtionhallinnosta kunnallishallintoon. Tavallisia käyttötarkoituksia ovat esimerkiksi vaikeasti ymmärrettävien asioiden kuten Kelan perustulokokeilun tai byrokraattisten prosessien, kuten kantelun tekemisen Oikeuskanslerille selkeyttäminen tavallisille kansalaisille.

Selitysvideoiden tehoa julkisessa viestinnässä on myös selvitetty ja selitysvideon on havaittu olevan tehokas keino selkeyttää julkista viestintää.  Selitysvideot on kirjattu strategisen viestinnän työkaluksi esimerkiksi Oulussa osaksi osallisuus- ja vuorovaikutussuunnitelmaa 2023–2030.

### Selitysvideoiden käyttö yhdistystoiminnassa

Yhdistykset käyttävät selitysvideoita tiedottamiseen, kuten Kilpirauhasliitto animaatioita selittämään kilpirauhasen toimintaa tai esimerkiksi valistamiseen kuten EHYT ry:n päihdevalistusmateriaaleissa. Lisäksi asenne- ja mielipidevaikuttaminen on yleinen tavoite yhdistysten selitysvideoissa, kuten esimerkiksi videot Kehitysvammaisten tukiliitto ry:n osallisuusviestinnässä.

### Selitysvideoiden käyttö koulutuslaitoksissa

Tutkimusta kiteyttävää selitysvideoihin pohjautuvaa viestintää tehdään tutkimusta tekevissä korkeakoluissa, kuten esimerkiksi Jyväskylän yliopiston miesten työn ja perhe-elämän yhdistämistä tutkivan hankkeen selitysvideolla. Koulutuslaitosten hankkeet käyttävät selitysvideoita koostamaan hankkeiden tavoitteita ja tuloksia, kuten Kaakkois-Suomen ammattikorkeakoulun DIGIT-hankeen videoilla. Koulutuslaitoksissa käytetään selitysvideoita yritysten tapaan tuotteiden ja projektien avaamisessa, kuten esimerkiksi Centria Ammattikorkeakoulun EU-rahoitteisen hankkeen lopputuotteen avaavalla selitysvideolla. Selitysvideoita käytetään myös oppimateriaaleina, kuten musiikin ja kuvataiteen opettajille malleja ja hyviä käytäntöjä tarjoavassa julkisessa ruotsinkielisessä Stoff-portaalissa.

Selitysvideoiden tekeminen Suomessa
-----------------------------------

### Selitysvideoiden tekeminen liiketoimintana

Suomessa selitysvideoita tekevät useat yritykset ja alalla on useiden miljoonien eurojen vuosittainen liikevaihto. 

Merkittävin vain selitysvideoita tekevä kaupallinen toimija on 2012 perustettu Tussitaikurit Oy, jonka liikevaihto vuonna 2022 oli 1,13 miljoonaa euroa ja yritys työllisti 18 työntekijää. Seuraavaksi suurin selitysvideoihin erikoistunut yritys on Videotiiviste Oy, jonka liikevaihto 2022 oli 836 000 euroa ja työllistävyys 14 henkilöä. Kolmanneksi suurin selitysvideoihin erikoistunut yritys oli Selitysvideo.fi-nimellä tunnettu MotionPro Oy, joka ajautui konkurssiin vuonna 2022 liikevaihdon pudottua voimakkaasti vuosina 2020-2022, ja jonka konkurssipesän toiminta on ostettu sittemmin toimintaa jatkavan Brink Helsinki Oy:n alle. Lisäksi selitysvideoita tarjoavat useat mainostoimistot osana muuta palvelutarjontaansa sekä useat yksityiset elinkeinonharjoittajat.

### Selitysvideoiden tekeminen julkisorganisaatioissa

Suomen julkisista toimijoista Yleisradio on tehnyt selitysvideoita tai niitä läheisesti muistuttavia lyhyitä videoita. Ehkä tunnetuin Yleisradion selitysvideoita hyödyntävä ohjelmakokonaisuus on Kioski, jonka ohjelmista esimerkiksi Yle Kioski eduskunnassa käyttää sisältötunnuksenaan selitysvideota.

Lähteet
-------

1. 1 2  Mikko Perttunen: Joni Pohjankettu ja Riku Leino ovat selittämisen mestareita – videolta voi saada hetkessä kolme ahaa-elämystä vaikeastakin asiasta *ts.fi*.  9.10.2022. Viitattu 5.2.2024.
2. ↑  Piirrosvideolla tylsäkin muuttuu kiinnostavaksi – Tussitaikurit hamuaa miljoonayleisöä *Yle Uutiset*.  2.1.2015. Viitattu 5.2.2024.
3. ↑  Selitysvideoväki asettui Jätkäsaaren Atlantinkadulle *Jätkäsaari-Ruoholahti*. Viitattu 5.2.2024.
4. 1 2  Elävä piirros | Kuvittaja-lehti *Kuvittajat ry*. Viitattu 5.2.2024.
5. ↑  Offshore wind vessels - Wärtsilä *Wartsila.com*. Viitattu 5.2.2024. (englanniksi)
6. ↑   "Lounea Pertti Parempia valokuituyhteyksiä et muualta saa". fi-FI
7. ↑   "PEAB Peabin menestyssuunnitelma". fi-FI
8. ↑  Animaatiovideo KPA Uniconille - Keissi | Keksi *www.keksiagency.fi*. Viitattu 5.2.2024.
9. ↑  Selitysvideo sisäisessä viestinnässä *Videotiiviste Oy*.  2.8.2022. Viitattu 5.2.2024.
10. ↑   "Perustulokokeilun perusteet". fi-FI
11. ↑  Haluatko tehdä kantelun? *Valtioneuvoston oikeuskansleri*. Viitattu 5.2.2024.
12. ↑  Sarjakuvasta tussivideoon – voisiko lainsäädännöstä viestiä paremmin?  2.12.2019. Suomidigi.fi. Viitattu 5.3.2023.
13. ↑  Osallisena Oulussa – Oulun kaupungin osallisuus- ja vuorovaikutussuunnitelma 2023–2030 (PDF, sivu 5) *Ouka.fi*. Oulun kaupunki. Viitattu 5.3.2024.
14. ↑  Suomen Kilpirauhasliitto: Videot *Kilpirauhasliitto*. Viitattu 5.2.2024.
15. ↑  Päihdeilmiövideo ja ohjeistus *EHYT ry*. Viitattu 5.2.2024.
16. ↑  Osallisuus *Tukiliitto*.  2017. Viitattu 5.2.2024.
17. ↑  Weallfinland We All Finland -hanke. Viitattu 5.2.2023.
18. ↑  DIGIT - Digitaidoilla ja -ratkaisuilla työelämään *Xamk*.  28.3.2022. Viitattu 5.2.2024.
19. ↑  LUmOaVA - Luovaa osaamista *Centria*.  28.2.2022. Viitattu 5.2.2024.
20. ↑  Grunderna i serieteckning – Stoff *stoff.fi*. Viitattu 5.2.2024.
21. ↑  Tussitaikurit Oy - Yleiskuva | Suomen Asiakastieto Oy *www.asiakastieto.fi*. Viitattu 5.2.2024.
22. ↑  Videotiiviste Oy - Yleiskuva | Suomen Asiakastieto Oy *www.asiakastieto.fi*. Viitattu 5.2.2024.
23. ↑  MotionPro Oy - Taloustiedot | Suomen Asiakastieto Oy *www.asiakastieto.fi*. Viitattu 5.2.2024.
24. ↑  Yle Kioski eduskunnassa | Yle Areena *areena.yle.fi*. Viitattu 5.2.2024.